****

**Možnosti rozvoja a podpory**

**športovej infraštruktúry pre šport ZZ**

**s príspevkom Fondu na podporu športu**

**Manuál pre žiadateľa**

**2025**

Schválil: predseda SPV

**OBSAH**

**Úvod**

1. **FOND NA PODPORU ŠPORTU – ZÁKLADNÉ INFORMÁCIE**
	1. Činnosť Fondu na podporu športu
	2. Oblasti podpory
	3. Financovanie
2. **VÝZVY FNPŠ NA ŠPORTOVÚ INFRAŠTRUKTÚRU**
	1. Poznatky z poslednej výzvy
	2. Nové výzvy – plán 2025
	3. Úpravy činnosti a nové možnosti vyplývajúce z novely zákona

1. **ŽIADATEĽ O PRÍSPEVOK A CIELE MATERIÁLU**
2. **PRÍPRAVA ŽIADOSTI NA FOND**
	1. Fázy prípravy
		1. Fáza prípravy projektu pred zverejnením výzvy
		2. Fáza pokračovania prípravy po zverejnení výzvy
		3. Fáza skompletizovania žiadosti s prílohami do určeného termínu
3. **KONTROLA A HODNOTENIE ŽIADOSTI**
	1. Formálna kontrola žiadosti
	2. Najčastejšie chyby v doručených žiadostiach
	3. Hodnotiaca komisia a kritériá posudzovania projektu
4. **ZÁVEREČNÉ ODPORÚČANIA**

**ÚVOD**

Rozvoj akejkoľvek oblasti tvorivej činnosti človeka je nepredstaviteľný bez potrebného zázemia, vytvorených základných materiálnych, personálnych, infraštruktúrnych podmienok a bez naplnenia potrieb. Zvlášť v oblastiach, kde tvoriví ľudia – v našom prípade ZZ občania a špecificky športovci so zdravotným znevýhodnením, ktorí sú konfrontovaní s konkurenciou na medzinárodnom poli, potrebujú omnoho viac. Od zdravotných kompenzačných pomôcok, špičkového športového materiálu, financovania prípravy a zabezpečenia účasti na medzinárodných súťažiach až k tomu najdôležitejšiemu a to zabezpečeniu adekvátnych podmienok tu doma na denno-dennú športovú prípravu.

Športových stánkov na Slovensku, ktoré by zodpovedali úrovni dosahovania vynikajúcich výsledkov našich športovcov na najvýznamnejších súťažiach je však strašne málo. SPV konštatuje, poukazuje a upozorňuje na tento stav kompetentných dlhodobo a len v ojedinelých, výnimočných prípadoch sa táto situácia v športovej infraštruktúre zlepšuje. Sú náznaky, že pri hľadaní synergií záujmov nielen SPV a jeho členov ale najmä spoločných záujmov štátnych a verejných inštitúcií /ministerstvá, ZMOS, VÚC, SK8, mestá a obce/ je možné urýchľovať a zlepšiť tento proces. Máme však za to, že je v prvom rade potrebné väčšie zainteresovanie sa a aktívnejšie zapojenie zo strany všetkých subjektov športu ZZ.

Tento materiál je určený práve tým, ktorí sa chcú alebo sa ešte len rozhodujú nejakým spôsobom zapojiť do tohto procesu a chcú získavať alebo napomôcť financovať projekty z verejných zdrojov, ktoré sú určené na rozvoj, modernizáciu či rekonštrukciu športovej infraštruktúry. Jedným z takýchto zdrojov, špecificky určených na zlepšenie dostupnosti športovej infraštruktúry aj pre športovcov so ZZ, sú financie, ktorými disponuje Fond na podporu športu /FNPŠ/.

Fond má špecifický systém poskytovania príspevkov, ktorého poznanie a osvojenie si dáva reálny predpoklad úspešnosti získania potrebnej finančnej dotácie. Každoročne Fond vypisuje minimálne dve nové výzvy a má vo svojom rozpočte vyčlenené na tento účel desiatky miliónov EUR. Poďme sa pokúsiť spoločne o ne v blízkej budúcnosti zabojovať.

Veríme, že poskytnuté informácie v nasledujúcich riadkoch Vám pomôžu k aktívnemu zapojeniu sa do procesu vytvárania lepšej štruktúry, dostupnosti, prístupnosti a vybavenosti športových stánkov aj pre šport ZZ, či už u Vás v regióne alebo na národnej úrovni.

1. **ZÁKLADNÉ INFORMÁCIE O FONDE NA PODPORU ŠPORTU**

**Fond na podporu športu** /ďalej len „Fond“/je zriadený na účel podpory, rozvoja a propagácie športu. Fond je verejnoprávnou inštitúciou zriadenou na základe zákona č. 310/2019 Z.z. o fonde na podporu športu v znení neskorších predpisov. Má sídlo v Bratislave a funkčný je od 1. januára 2020.

**1.1. Činnosť Fondu na podporu športu**

1. Základnou činnosťou Fondu je poskytovanie finančných prostriedkov formou príspevkov na projekt,
2. Zo zákona ďalej vykonáva následný monitoring a kontrolu podporených projektov,
3. Činnosť riadia orgány Fondu: Správna rada, Dozorná rada, Riaditeľ kancelárie,
4. Kancelária Fondu preskúmava úplnosť žiadostí a zabezpečuje všetky administratívne úkony spojené s vyhlásením výziev, spracovaním žiadostí, zmlúv a kontrolou plnenia záväzkov z nich vyplývajúcich,
5. Odborné komisie sa zriaďujú na posudzovanie žiadostí podľa zamerania účelu tej-ktorej výzvy. Menovaní hodnotitelia komisie postupujú a vyhodnocujú projekty podľa schválených hodnotiacich kritérií.
	1. **Oblasti podpory**

Fond podporuje rozvoj športu v SR v troch oblastiach záujmu:

1. Výstavba novej, modernizácia alebo rekonštrukcia športovej infraštruktúry – prostredníctvom Výzvy tzv. „INFRA“,
2. Výstavba, modernizácia a rekonštrukcia športovej infraštruktúry národného významu - tzv. „ŠINV“,
3. Organizácia významných súťaží na území SR, tzv. „Podpora podujatí“.

**1.3. Financovanie a podpora projektov**

Fond má každoročne zabezpečené finančné prostriedky zo štátneho rozpočtu v min. vo výške 20 mil. € a z nich musí vyčleniť na výzvu „INFRA“ aspoň 85%. Ďalej súčasťou príjmu sú vratky nepoužitých alebo neoprávnených výdavkov zo schválených projektov a administratívne poplatky.

FNPŠ v rokoch **2020 - 2025** poskytol príspevky v celkovej výške **207,1 mil. €**. Z toho na:

1. **Výzvu „INFRA 1-5“** spolu 132,9 mil. a to kumulatívne v jednotlivých rokoch

rok 2021: 17,3 mil., podporených bolo 87 projektov a priemer na projekt 199.tis. €, rok 2022: 22,5 mil., podporených bolo 82 projektov a priemer – 275 tis. €, rok 2023: 23,7 mil., podporených bolo 83 projektov a priemer – 287 tis. €, rok 2024: 35,4 mil., podporených bolo 73 projektov a priemer - 484 tis. €, rok 2025: 35,0 mil., schválených je 75 projektov a priemer – 467 tis. €.

**Počet úspešných žiadateľov za toto obdobie so špecifickým projektom pre šport ZZ**

 **bolo žalostne málo !!!**

1. Národnú infraštruktúru **„ŠINV“** - spolu vyčlenených 55,7 mil. €. Doteraz je schválených 22 projektov národného významu a podpora sa pohybuje od 375 tis. až do 8,4 mil. na jeden projekt. **Medzi nimi zatiaľ nie je zaradený žiaden špecifický projekt vybudovania alebo rekonštrukcie na skvalitnenie podmienok športu ZZ !!!**
2. **Organizácia podujatí** – spolu 8,5 mil. €. Fond podporil alebo podporí v rokoch 2024 - 2025 spolu organizovanie 51 rôznych podujatí v SR, pričom podpora sa pohybovala od 5 tis. až do 2,5 mil. € na podujatie. **V roku 2025 je podporených 5 podujatí športu ZZ**.
3. Špecifickú výzvu „Obce“ – spolu 10,0 mil. Bola určená pre obce do 3.tis. obyvateľov a podporených bolo 81 projektov. Každý úspešný žiadateľ získal v priemere čiastku 124 tis. €.

1. **VÝZVY FONDU NA ŠPORTOVÚ INFRAŠTRUKTÚRU**

**2.1. Ostatná výzva „INFRA 5“ vyhlásená koncom roka 2024 - skúsenosti**

Odborná komisia vyhodnotila 201 projektov z 245 doručených, pričom len 136 bolo absolútne bez nedostatkov. Celková žiadaná suma bola necelých 93 mil. € a prerozdelená suma na základe regionálneho princípu predstavuje čiastku 35,02 mil. €. Suma určená na jeden samosprávny kraj sa pohybuje v rozmedzí 3,9 – 4,9 mil. €. Počet potrebných bodov /hranica, t.j. min hodnota/ úspešného uchádzača za všetky kraje bol na úrovni 58,75 bodu.

* 1. **Nové výzvy v roku 2025**

Fond pripravuje aj v roku 2025 dve nové výzvy na podporu výstavby, rekonštrukcie či modernizácie športovej infraštruktúry a to:

1. Výzvu tzv. „INFRA 6“, kde sa predpokladá zverejnenie v mesiaci november,
2. Výzvu tzv. „OBCE 2“ ako pokračovanie predchádzajúcej výzvy z roku 2024.

**2.3. Úpravy činnosti a nové možnosti pre žiadateľov**

Od 1. júla 2025 nadobudne účinnosť novela zákona č. 87/2025 Z.z., ktorou sa mení a dopĺňa zákon o Fonde na podporu športu a tá upravuje pôsobnosť a činnosť Fondu a tiež možnosti uchádzačov. Upravuje:

1. Rozširuje pôsobnosť Fondu o vzdelávacie a metodické činnosti,
2. Navyšuje dotáciu štátu pre Fond z 20 na 60 mil. €,
3. Rozširuje oprávnenie Fondu schvaľovať osobitné výzvy pri mimoriadnych udalostiach,
4. Oprávňuje SR schvaľovaním projektu ŠINV až do výšky 10 mil. €,
5. Rozširuje možnosť refundácie nákladov z predchádzajúcich rokov pri podujatiach,
6. Rozširuje počet členov SR z 11 na 12 /zástupca SK8/, resp. z 3 na 5 u DR,
7. Obmedzuje možnosť žiadosti jedným subjektom na max. 2-krát v priebehu 5 rokov.
8. **ŽIADATEĽ O PRÍSPEVOK Z FONDU A CIELE MATERIÁLU**

Tento materiál je určený všetkým potenciálnym žiadateľom pôsobiacim v športe zdravotne znevýhodnených, subjektom podporujúcim športovcov so ZZ a rešpektujúcim ich špecifické potreby. Môžu to byť nasledovné právnické osoby:

1. Subjekt realizujúci priamo prípravu športovcov so zdravotným znevýhodnením /NŠO, NŠZ, asociácie, federácie, kluby, n.o., atď./,
2. Vlastník športovej infraštruktúry,
3. Prevádzkovateľ športového objektu,
4. Nájomca športového areálu.

Hociktorý z nich je **oprávneným žiadateľom**, avšak s podmienkou splnenia registrácie ako **subjektu poskytujúceho športové služby**.

Úspešnosť či neúspešnosť žiadateľa projektu s finančnou podporou štátu v každej zo zverejnených výziev je ovplyvňovaná množstvom faktorov - od splnenia základných podmienok predloženia žiadosti, doloženia potrebných dokladov a potvrdení, od miery zodpovednosti prístupu v príprave žiadosti samotného žiadateľa až po samotnú realizáciu a kolaudáciu stavby. Je to náročný, niekedy aj niekoľko ročný proces vyžadujúci si veľmi precíznu prípravu, spoluprácu s úradmi a v neposlednom rade vytvorení si finančných rezerv, no a v neposlednom rade dodržaní zmluvných podmienok realizácie a prevádzky. My si dávame za cieľ v tomto materiáli detailnejšie informovať o nevyhnutných krokoch, ktoré môžu žiadateľovi pomôcť v procese prípravy žiadosti. Kvalitne pripravený projekt je základným predpokladom úspechu, a preto chceme prispieť :

**Cieľ 1:** Odstrániť akékoľvek pretrvávajúce zábrany žiadateľa na podanie žiadosti smerujúcej ku skvalitneniu športovej infraštruktúry na športovanie ZZ populácie.

**Cieľ 2:** Napomôcť zvýšiť počet žiadateľov z radov subjektov pôsobiacich v športe ZZ.

**Cieľ 3:** Metodicky podporiť iniciatívu všetkých oprávnených subjektov na potrebnú rekonštrukciu a modernizáciu existujúcich športovísk pre šport ZZ.

**Cieľ 4:** Naštartovať proces cieleného výberu a modernizácie športovísk na organizáciu medzinárodných podujatí športu ZZ na území SR do roku 2030.

1. **PRÍPRAVA ŽIADOSTI NA FOND**

Základným predpokladom úspešnosti každého predloženého projektu je jeho kvalitná príprava tak, aby splnil všetky vyšpecifikované požiadavky vyplývajúce priamo zo stanovených zákonných podmienok na poskytnutie príspevku zo štátneho rozpočtu a taktiež špecifických podmienok každej, Správnou radou Fondu, schválenej výzvy. Podmienok je veľa, a preto je našim zámerom v tejto časti materiálu poukázať na tie rozhodujúce, ktorých príprava a predloženie môžu prispieť k úspešnosti žiadateľa a teda získania príspevku. Zameriavame sa pritom na konkrétne zvládnutie postupných krokov v prípravných fázach do termínu podania žiadosti a do začiatku hodnotiaceho procesu odbornou komisiou Fondu.

Príprava projektu má niekoľko časovo ohraničených fáz, na ktoré chceme upriamiť pozornosť a ktoré nie je možné opomenúť, pretože každá má svoju dôležitosť a rámec a je limitovaná najmä súčinnosťou tretích subjektov. Sú to tri fázy prípravy projektu a to: **pred zverejnením výzvy**, **po zverejnení výzvy** a finalizácia do **termínu podania,** prípadne do termínu doplnenia **žiadosti**.

* 1. **Fázy prípravy**

Každá z ďalej uvedených fáz na prípravu žiadosti má svoje osobitosti a nevyhnutné časové trvanie, ktoré je ovplyvnené mnohými faktormi a je preto potrebné venovať každej osobitú pozornosť. Čo je teda potrebné vykonať /postupné kroky/ v tejto najdôležitejšej časti prípravy projektu? Tu sú zhrnuté jednotlivé kroky.

* + 1. **Pred zverejnením výzvy /trvá cca pol až jeden rok/:**
1. Mať jasne preskúmaný a overený vlastnícky vzťah k vytypovanému športovisku /samostatne k pozemku a ku stavbe/,
2. Zadať alebo už mať spracovanú projektovú dokumentáciu na stavebné povolenie,
3. Mať pripravenú žiadosť a podať ju na stavebný úrad na povolenie stavby,
4. Mať spracovaný rozpočet projektu,
5. Mať jasnú predstavu o financovaní projektu /z akých zdrojov/,
6. Začať proces verejného obstarávania /VO/ alebo verejnej obchodnej súťaže /VOS/.
	* 1. **Po zverejnení výzvy /trvá cca 6-8 týždňov/:**
7. Mať doložený právny vzťah žiadateľa /LV, zmluva o prenájme, o výpožičke, prevádzke/,
8. Požiadať príslušný úrad o vystavenie potvrdení /obec, mesto, zastupiteľstvo, inšpektorát práce, atď./,
9. Požiadať ďalšie inštitúcie o vystavenie súhlasu a potvrdení /škola, zriaďovateľ, klub, NŠZ, iné/,
10. Spracovať plán udržateľnosti prevádzky športoviska /plánované príjmy a výdavky/,
11. Zaregistrovať sa alebo prihlásiť sa v registračnom systéme fnps.egrant.sk,
12. Zriadiť si samostatný bankový účet.
	* 1. **Termín podania žiadosti /cca 7 dní pred termínom/ - finálna fáza:**
13. Kompletizovať žiadosť /vyplnený formulár žiadosti, čestné vyhlásenia, potvrdenia/,
14. Mať ukončený proces VO/VOS,
15. Mať preukázateľne doloženú a potvrdenú finančnú spoluúčasť /uznesenie, bankový výpis, čestné vyhlásenie/,
16. Uhradiť administratívny poplatok,
17. Podať žiadosť oprávneným žiadateľom v súlade s výzvou /prostredníctvom registračného systému fnps.egrant.sk a v listinnej podobe alebo osobitnej elektronickej forme – cez Ústredný portál verejnej správy www.slovensko.sk /.

Dodržaním tejto postupnosti sa žiadateľ vyhne tzv.:

 **„neodstrániteľnej vade žiadosti“ = okamžité vylúčenie z ďalšieho procesu!!!**

1. **KONTROLA A HODNOTENIE ŽIADOSTI**

Následne termínom ukončenia podania začína proces formálnej kontroly zaslanej žiadosti. Túto kontrolu vykonávajú pracovníci Kancelárie Fondu a ich úlohou je vyhodnotiť komplexnosť podanej žiadosti v súlade s podmienkami výzvy a vytvoriť zoznam oprávnených žiadostí na hodnotenie.

**5.1. Formálna kontrola žiadosti**

Kancelária skontroluje správnosť vyplnenia žiadosti, ďalej či nie je žiadosť duplicitná, či má všetky povinné prílohy a rozhodne:

1. O vyradení žiadosti /zistenie neodstrániteľnej vady/,
2. O doplnení žiadosti /vyžiadaním s min. dobou doplnenia 10 dní/,
3. O zaradení do zoznamu žiadostí na hodnotenie.

**5.2. Najčastejšie chyby zistené pri formálnej kontrole:**

a) Nepredloženie listinnej formy žiadosti,

b) Duplicitné podanie,

c) Neuhradenie administratívneho poplatku,

d) Nenaplnenie limitu oprávnených výdavkov,

e) Podanie neoprávneným žiadateľom,

f) Nepredloženie niektorej z povinných príloh,

g) Nepreukázanie spolufinancovania,

h) Nedoloženie potvrdenia z Inšpektorátu práce,

i) Nepreukázanie VO/VOS,

j) Nepredloženie položkového rozpočtu,

k) Nepredloženie projektovej dokumentácie podľa vyhlášky MŽP SR č. 532/2002 Z. z.,

l) Nepredloženie plánu udržateľnosti.

**5.3. Hodnotiaci proces a kritériá**

Bezprostredne po skompletizovaní zoznamu všetkých oprávnených žiadostí kanceláriou začína proces hodnotenia. Hodnotenie realizuje odborná komisia zložená z 12-16 hodnotiteľov, ktorých na základe nominácií oprávnenými subjektami menuje Správna rada Fondu. Projekty na hodnotenie sú prideľované náhodne a transparentnosť je zabezpečená počtom pridelených hodnotiteľov na každý jeden projekt. Hodnotiteľ pri prideľovaní bodov postupuje podľa schválených kritérií. V celom procese hodnotenia je rešpektované, že:

1. Min. počet hodnotiteľov na projekt je 3 pri požadovanej sume do 500.tis. a nad 500.tis. min. 4,
2. Hodnotitelia prideľujú body podľa schválených kritérií, pričom max. možný počet zisku bodov je 100,
3. Váha jednotlivých kritérií je rôzna, a teda aj možnosť získania bodov je závislá od komplexnosti a úplnosti predloženej žiadosti. Úroveň kritérií je 10, 6 alebo 4 bodová.

**5.3.1. Kritériá**

Najvyššiu úroveň tvoria 10 bodové kritériá a dávajú možnosť zisku až 80 bodov:

* Typ investície /novostavba/
* Podpora športového hnutia /doložené potvrdením klubu, NŠZ/
* Prístup pre ZZ občanov, ZZ športovcov /s bezbariérovým zázemím/
* Finančná podpora samosprávy /v prepočte na 1 obyvateľa mikroregiónu/
* Energetická náročnosť /certifikát s okrúhlou pečiatkou/
* Krytie prevádzky športoviska /mimo dotácií na prevádzku/
* Výška požadovaného príspevku /v prepočte na 1 obyvateľa mikroregiónu/
* Výška spolufinancovania /50% a viac/.

Úroveň dva sú 6 a 4 bodové kritériá. Spolu možno z tejto úrovne získať 20 bodov:

* Ukončené VO/VOS /zmluva o dielo/
* Športovisko je súčasťou areálu školy /katastrálna mapa/
* Málo rozvinutý región Slovenska
* Odpadové hospodárstvo – triedený odpad /potvrdenie samosprávy/.

Zisk 70 a viac bodov z hodnotiaceho procesu dáva reálnu záruku úspešnosti projektu a teda aj jeho finančnej podpory.

Prajem Vám veľa úspechov a na záver ešte raz zhrnutie toho najdôležitejšieho v príprave žiadosti:

**ODPORÚČANIA PRE ŽIADATEĽA - ZHRNUTIE**

1. **Identifikácia /včasná/ a vytypovanie športoviska, areálu, školy vhodného pre šport ZZ**

1. **Zistenie vlastníka, popr. získanie športoviska do dlhodobého prenájmu**
2. **Preverenie zápisu žiadateľa do Registra poskytovateľov športových služieb**
3. **Zabezpečenie si dostatočných zdrojov na spolufinancovanie a na prípravu stavebnej dokumentácie /**započítateľné predchádzajúce výdavky sú len v roku zverejnenia výzvy**/**
4. **Nájsť odborne zdatnú a zodpovednú osobu na vypracovanie žiadosti**
5. **Využiť skúsenosti úspešných žiadateľov /**dobré príklady sú k dispozícii**/**
6. **Zabezpečiť si včas všetky potrebné potvrdenia od úradov**
7. **Konzultovať prípravu žiadosti s kanceláriou Fondu /**kancelária poskytuje konzultácie k výzve elektronickou formou prostredníctvom emailu:ziadosti.infrastruktura@fnps.sk /

**Ku konzultáciám som Vám k dispozícii aj ja osobne a kontaktovať ma môžete buď meilom na:** rosko1@fnps.sk **alebo telefonicky** na mobilnom čísle: 0905 788  434.